钦定古今图书集成/明伦汇编/宫闱典/第034卷 > 后主沈皇后
## 钦定古今图书集成/明伦汇编/宫闱典/第034卷 > 后主沈皇后

按《陈书后妃传》：“后主沈皇后，讳婺华，仪同三司望蔡
贞宪侯君理女也。母即高祖女会稽穆公主。主早亡，
时后尚幼，而毁瘠过甚。及服毕，每至岁时朔望，恒独
坐涕泣，哀动左右，内外咸敬异焉。太建三年，纳为皇
太子妃。后主即位，立为皇后。后性端静，寡嗜欲，聪敏
彊记，涉猎经史，工书翰。初，后主在东宫，而后父君理”
卒，后居忧，处于别殿，哀毁逾礼。后主遇后既薄，而张
贵妃宠倾后宫，后宫之政，并归之。后澹然未尝有所
忌怨，而居处俭约，衣服无锦绣之饰，左右近侍，才百
许人，唯寻阅图史，诵佛经为事。陈亡，与后主俱入长
安。及后主薨，后自为《哀辞》，文甚酸切。隋炀帝每所巡
幸，恒令从驾。及炀帝为宇文化及所害。后自广陵过
江，还乡里，不知所终。后无子，养孙姬子引为己子。